DA Den Europæiske Unions Tidende C 289/32

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 289/17)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»SALAME S. ANGELO«

EF-nr.: IT/PGI/005/0332/17.12.2003

BOB ( ) BGB ( X )

Dette resumé indeholder hovedelementerne af varespecifikationen til oplysning.

1. Medlemsstatens ansvarlige myndighed:

Navn: Ministero delle Politiche agricole alimentari e forestali Adresse: Via XX Settembre, 20 I-00187 Roma Tlf. (39) 06 481 99 68 Fax (39) 06 42 01 31 26 E-mail: qpa3@politicheagricole.it

2. Sammenslutning:

Navn: Consorzio tutela salame S. Angelo Adresse: via S. Francesco di Paola, 10 I-98060 S. Angelo di Brolo (ME) Tlf. (39) 0941 53 41 94 Fax (39) 0941 53 41 94 E-mail: — Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.2 — Kødprodukter (opvarmet, saltet, røget, m.m.)

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Salame S. Angelo«.

4.2. Beskrivelse: »Salame S. Angelo« er en pølse med ensartet struktur, der er fremstillet udelukkende af svinekød og stoppet i naturlige svinetarme. På markedsføringstidspunktet foreligger »Salame S. Angelo« i forskellige størrelser, som alle er karakteriseret ved en cylinderformet uregelmæssig ydre overflade, som har de klassiske udblomstringer og et hvidligt skimmellag, der er typisk for tørrede pølsevarer. Den har en blød, men kompakt konsistens. Skiver af pølsen fremstår kompakte og homogene med god sammenbinding af fedt og kød. Kødpartiklerne har rubinrød farve, og fedtpartiklerne er hvide. Den har en fin karakteristisk aroma og en let krydret smag. Ved afslutningen af lagringen ligger pH mellem 5,1 og 6,2, og aw mellem 0,81 og 0,96.

4.3. Geografisk område: Produktionsområdet for »Salame S. Angelo« er kommunen Sant'Angelo di Brolo.

4.4. Bevis for oprindelse: Hver enkelt fase af produktionsprocessen overvåges, idet alle input og output registreres. På denne måde og ved, at opdrættere, slagterier, opskæringsvirksomheder og pakkevirksomheder opføres i særlige registre, der føres af kontrolinstansen, og at de producerede mængder indberettes rettidigt til kontrolinstansen, sikres det, at produktet kan spores. Med dette for øje skal etiketter være forsynet med en talkode, der svarer til det enkelte produkt, ud over oplysningerne i punkt 4.8. Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode: Ifølge varespecifikationen skal der som råvare til fremstilling af »Salame S. Angelo« anvendes fersk kød fra svin af bestemte racer, dvs. renracer eller krydsracer af de traditionelle stamracer Large White, Landrace og Duroc, samt dyr, der er opnået ved krydsning af førnævnte racer indbyrdes eller med den lokale svinepopulation. Desuden skal svinene være i bedste foderstand, ubetinget have oprindelse i et EU-land og veje mindst 125 kg på slagtetidspunktet. Råvarerne skal leveres til virksomhederne i halve kroppe (med hoved), og det er strengt forbudt at anvende frosset og/eller dybfrosset kød. Køling til en kontrolleret temperatur mellem 0 °C og 4 °C er tilladt i op til seks dage efter slagtningen, denne dag medregnet.

Det er strengt forbudt at anvende kød fra søer og orner samt spæk ved forarbejdningen af kødet.

Der skal i lige mål benyttes følgende udskæringer fra de halve svinekroppe: skinke, nyrestykke, mørbrad, bov, nakke, der er passende befriet for sener, samt afpudset slag og bryst. Kød- og fedtpartiklerne i pølsefarsen skal være hakket med kniv. Alternativt kan der i denne fase benyttes en egnet kødhakkemaskine med kvadratiske huller på 12 mm. Det hakkede kød blandes med havsalt, knust sort peber og kaliumnitrat til en fars, der skal have et kød/fedtforhold på højst 100/20, dvs. højst 20 % fedt. Det er strengt forbudt at benytte spæk. Tarmen, der skal være af svin, bindes sammen indvendigt forneden med garn, og når vrangen er vendt ud på den, bliver den fyldt, bundet til og forseglet foroven. Tørring og lagring af produktet skal ske i passende ventilerede og indbyrdes adskilte rum, idet man udnytter klimaforholdene ved placeringen af produktionslokalerne, og i særlige tørre- og lagringsrum, hvor man ved hjælp af teknologiske systemer, der udnytter de naturlige klimaforhold, kan garantere, at tilførsel, regulering, udskiftning og indtrængning af udeluften i produktet sker på ensartet måde.

Ved afslutningen af lagringsperioden bekræfter kontrolorganet, at produktet har de i punkt 2 opregnede egenskaber, og hvis kravene er opfyldt, påsættes den i punkt 8 beskrevne etiket som fastsat i kontrolplanen.

Produktion og lagring skal finde sted i produktionsområdet.

4.6. Tilknytning: Anerkendelse af den beskyttede geografiske betegnelse »Salame S. Angelo« berettiges af produktets omdømme, som pølsemagerne og pølsen »Salame S. Angelo« har skaffet sig via de organoleptiske egenskaber, der er særlige for en kultur, der har rødder langt tilbage i fortiden, formet af ældgamle traditioner.

Det omdømme, der er opnået gennem årene, viser, at der er meget stor tilfredshed med dette produkt, og at tilknytningen mellem produktet og den geografiske betegnelse »Salame S. Angelo« er så stærk, at det bliver forsøgt at lave efterligninger og gøre ulovlig brug af betegnelsen.

Pølsen »Salame S. Angelo«'s omdømme og dens markedsføring dokumenteres i øvrigt af de fakturaer for salg af »Salame S. Angelo«, der er udstedt den 10. januar 1982. Doktorafhandlingen »Salame S. Angelo: Prodotto di Nicchia« (Salame S. Angelo — et nicheprodukt) viser, at der inden for det i varespecifikationen udpegede produktionsområde i mange år har eksisteret en produktiv zone, der er kendt og respekteret ikke blot på grund af produkternes kvalitetsmæssige og organoleptiske egenskaber, men også fordi beboerne er dygtige og omhyggeligt har viderebragt den produktionsteknik, der benyttes til »Salame S Angelo«, fra generation til generation. At førnævnte afhandling overhovedet eksisterer, er garanti for produktets omdømme, da en afhandling om et bestemt fødevareprodukt næppe kunne blive skrevet, og endnu mindre blive antaget, hvis der ikke kunne påvises solide elementer for produktets renommé og traditioner i området.

Produktets kvalitetsmæssige og organoleptiske egenskaber, jf. punkt 4.2, afhænger af den indledende lagringsfase, som påvirkes gunstigt af mikroklimaet og den særlige morfologi i Sant'Angelo di Brolo-dalen, som er helt anderledes end nabodalene.

Dalsiderne har et sådant forløb, at de beskytter dalen mod direkte adgang for såvel havluften som den kolde luft fra bjergene, hvorved der kommer til at herske sådanne forhold med hensyn til luftstrømme, -temperatur og -fugtighed, at dalen får sit eget særlige mikroklima og får den til at ligne et stort lagringslokale med overtoner, der ikke kan genskabes andre steder.

4.7. Kontrolorgan: Kontrolinstansen opfylder kravene i standarden EN 45011.

4.8. Mærkning: En tilfredsstillende beskyttelse af betegnelsen forudsætter, at der indføres identifikationskrav og let genkendelige symboler. Produktet bør straks efter stopning og tilbinding forsynes med et segl, der kan bevise dets oprindelse.

Ved markedsføringen skal produkterne være forsynet med påskriften »Salame S. Angelo« med tydelig og uudslettelig skrift, som klart adskiller sig fra alle andre påskrifter på etiketten, efterfulgt af påskriften »Indicazione Geografica Protetta« og/eller forkortelsen I.G.P. For produkter til eksport kan angivelsen af den geografiske betegnelse ske på sproget i det land, hvor produktet skal sælges.

Sådanne angivelser er uløseligt knyttet til logoet for beskyttet geografisk betegnelse.

Der må ikke anføres andre oplysninger end de udtrykkeligt tilladte.

På etiketten skal ud over de hidtil opregnede påskrifter og logoet for betegnelsen være anført den talkode, der identificerer det enkelte produkt.

Når mærkningen er anbragt, kan »Salame S. Angelo« markedsføres i løs vægt, vakuumpakket eller pakket i beskyttet atmosfære, hel, i stykker eller i skiver.

(1) EUT L 93 af 31.3.2006, s. 12.